Homalonychidae

Homalonychus

Homalonychidae er en gruppe (familie) av edderkopper som tilhører undergruppen Entelegynae i gruppen Araneomorphae.

Utseende 
Middelsstore, langbeinte, litt flate, oransjebrune edderkopper med åtte øyne. Forkroppen og beina har mørke flekker, men dette er gjerne vanskelig å se da kroppen oftest er dekket av sand. Hannene har en kroppslengde på 6-9 millimeter, hunnene 7-13 millimeter. Kroppen har spesialiserte børster som holder på plass sand og jord som bidrar til å kamuflere edderkoppen.

Levevis 

Disse artene, i alle fall de nordamerikanske, lever i ørkener, der de kan finnes under steiner, de kan også grave seg ned i sanden. De bygger ikke fangstnett. Om edderkoppene blir forstyrret, stivner de til, de forblir stive om man plukker dem opp. Hunnene spinner en ganske stor, sandkledt eggsekk av silke der hun legger 20-50 egg. Levetiden er trolig minst to år. Lite er kjent om biologien deres, men man antar at de er nattaktive jegere. I fangenskap fanger de lett fluer og møll.

Utbredelse 
Familien omfatter bare to eller tre arter. To arter lever i ørken-områdene i USA og Mexico, mest i områdene California og Baja California. Dessuten er det beskrevet én art fra India, men denne er sannsynligvis feilplassert i slekten Homalonychus.

Systematisk inndeling 

Familiens plassering innen gruppen Entelegynae er usikker. 

 Klasse edderkoppdyr, Arachnida
 Orden edderkopper, Araneae
 Underorden Opisthothelae 
 Gruppe araneomorfe edderkopper, Araneomorphae
 Gruppe Neocribellata
 Gruppe Entelegynae
 Familien Homalonychidae Simon, 1893
 Slekten Homalonychus Marx, 1891
 Homalonychus selenopoides Marx, 1891 – Nord-Amerika
 Homalonychus theologus Chamberlin, 1924 -Nord-Amerika
 ? Homalonychus raghavai Patel & Reddy, 1991 – India, usikkert om denne hører til i denne slekten

Eksterne lenker 
 

Edderkopper
Edderkoppdyr formelt beskrevet i 1893
Dyr formelt beskrevet av Eugène Simon